จับมือแบงก์จัดใหญ่ขายทรัพย์ทอดตลาด
กรมบังคับคดีจับมือแบงก์พาณิชย์จัดมหกรรมขายทอดตลาด ใช้สินเชื่อพิเศษดอกเบี้ยต่ำล่อใจในการระบายทรัพย์สินตกค้าง
21 ม.ค. 2556

กรมบังคับคดีจับมือแบงก์พาณิชย์จัดมหกรรมขายทอดตลาด ใช้สินเชื่อพิเศษดอกเบี้ยต่ำล่อใจในการระบายทรัพย์สินตกค้าง
นายวิศิษฎ์ วิศิษฎ์สรอรรถ อธิบดีกรมบังคับคดี เปิดเผยว่า เมื่อเร็วๆ นี้ กรมบังคับคดีได้ประชุมหารือกับผู้บริหารธนาคารพาณิชย์ เพื่อที่จะหาทางเร่งระบายสินทรัพย์ที่ติดค้างที่กรมบังคับคดีออกสู่ระบบเศรษฐกิจ โดยจะร่วมกันจัดทำมหกรรมขายทอดตลาดในหัวเมืองใหญ่ทั่วประเทศ โดยที่สถาบันการเงินเจ้าหนี้จะเป็นผู้ให้บริการสินเชื่อในอัตราดอกเบี้ยต่ำ เพื่อกระตุ้นการตัดสินใจซื้อสินทรัพย์ของประชาชน
ขณะเดียวกันจะมีกลยุทธ์การขายทอดตลาดโดยการคัดสินทรัพย์ที่ดี สินทรัพย์ขนาดใหญ่มูลค่าสูงมาประชาสัมพันธ์เพื่อชักจูงให้ผู้สนใจเข้ามาประมูลซื้อ โดยกรมบังคับคดีตั้งเป้าหมายจะผลักดันทรัพย์ออกสู่ตลาดในปีนี้ให้ได้ 67 หมื่นล้านบาท จากปีที่แล้วที่ขายสินทรัพย์ได้ 3 หมื่นล้านบาทเศษ 
สำหรับการแก้ไขปัญหาสินทรัพย์ที่ผ่านการประมูลขายทอดตลาดหลายครั้ง แต่ไม่มีผู้ใดสนใจจะมาประมูลซื้อและค้างบัญชีการบังคับคดีมานาน อาจจะต้องทบทวนการปรับราคาประเมินกลางใหม่ 
นอกจากนี้ ยังมีปัญหาอาคารชุดราคาถูกที่ค้างอยู่ในกรมบังคับคดีจำนวนมาก เพราะติดปัญหาผู้ซื้อใหม่จะต้องจ่ายค่าส่วนกลางค้างจ่ายก่อนถึงจะโอนได้ ทำให้ไม่มีผู้ประมูลซื้อคอนโดมิเนียมหรืออาคารชุดนั้น กรมบังคับคดีอยู่ระหว่างการหารือกับสมาคมธนาคารไทยและกระทรวงมหาดไทย เพื่อหาทางแก้ไขปัญหาดังกล่าว โดยเห็นว่าค่าส่วนกลางค้างจ่ายนั้นผู้ซื้อรายใหม่ไม่ควรจะต้องรับผิดชอบและให้ไปหักกับยอดที่ประมูลซื้อ ก่อนที่จะคืนเงินให้กับเจ้าหนี้ แต่เจ้าหนี้ก็ยังไม่ยอม
ปัจจุบันสินทรัพย์ที่อยู่ระหว่างการประมูลขายทอดตลาดมีทั้งสิ้น 1.28 แสนคดี มูลค่าราคาประเมิน 2.37 แสนล้านบาท ประกอบด้วย ที่ดินเปล่า 5.3 หมื่นคดี ราคาประเมิน 1.22 แสนล้านบาท ที่ดินพร้อมสิ่งปลูกสร้าง 5.92 หมื่นคดี ราคาประเมิน 1.16 แสนล้านบาท ห้องชุด 1.18 หมื่นคดี ราคาประเมิน 6,140 ล้านบาท และอื่นๆ 4,760 คดี มูลค่า 1,790 ล้านบาท